ועדת הכלכלה, כנסת 17, פרוטוקול מספר 125, 2006-12-11 13:00

משה כחלון: שלום לכולם.

משה כחלון: אני פותח את ישיבת ועדת הכלכלה.

משה כחלון: על סדר היום, הצעת חוק התקשורת (בזק ושידורים)(תיקון מס' 35)(המשך שידורי חדשות מקומיות בטלוויזיה), התשס"ז-2006, של חבר הכנסת גדעון סער וחברת הכנסת שלי יחימוביץ.

משה כחלון: בדיון הקודם הגענו להסכמות מסוימות וזה אפשר לנו לאשר את הצעת החוק כאן, בוועדה.

משה כחלון: לאחר מכן זה עלה למליאה וגם שם זה אושר וכעת, אנחנו כאן על מנת לדון ולהכשיר את ההצעה לקראת הקריאה השניה והשלישית ובזה לסיים את העניין.

משה כחלון: בגלל לוחות הזמנים המצומצמים, נעניתי לבקשתו של חבר הכנסת סער להעלות את ההצעה לסדר היום על מנת שנסיים אותה בימים הקרובים.

משה כחלון: לקראת סוף דצמבר יכנס ההסדר החדש.

משה כחלון: חבר הכנסת סער, בבקשה.

גדעון סער: תודה, אדוני היושב ראש.

גדעון סער: למעשה, המחלוקות לעניין הצעת חוק זו הסתיימו לפני הקריאה הראשונה.

גדעון סער: באותה הסכמה שאני מכבד אותה לעניין הסכום, שהוא יהיה הסכום שניתן יהיה להפחית מהתמלוגים.

גדעון סער: אינני חושב שנכון לפתוח את הסיכום שהושג.

גדעון סער: אני תמיד רואה חשיבות וערך לעמידה בסיכומים.

גדעון סער: יכול להיות שיש בשולי הדברים מחלוקות בין גורמים מסחריים.

גדעון סער: אנחנו יכולים להביע תקווה ואמונה שמדובר במחלוקות שהיקפן כזה שאפשר לפתור אותן בקלות, אבל איננו מתערבים בזה.

גדעון סער: אני רוצה להדגיש בצורה הברורה ביותר את סעיף 4 כפי שנקבע, דהיינו, שהשידורים במסגרת השנה שעליה חל ההסדר לפי החוק המוצע יהיו בהיקף ובמתכונת הקיימים כיום, כפי שהיו קיימים ב-1 בדצמבר 2006.

גדעון סער: אני סומך באופן מוחלט על יושב ראש מועצת הכבלים, הוא או מי שיהיה בנעליו, שיעמדו על כך שבעניין זה אין כל נגיסה וזאת הציפייה שלי, כמובן, גם מבעל הרישיון, שהוא בסופו של דבר במצב טוב יותר מאשר בשנה שעברה שבה הוא נשא במלא עלות שידורי החדשות המקומיות.

גדעון סער: בסך הכל, בסופו של דבר אנחנו צריכים לזכור שזה הסדר שסוכם לשנה, כאשר אנחנו מקווים שלא נאלץ לעשות את מה שעשינו השנה כלומר, בהיעדר הצעה ממשלתית שתבוא במהלך 2007, נצטרך ליזום את ההסדר הקבוע העתידי.

גדעון סער: אני מאמין שזה לא יהיה כך אבל אם נאלץ ודאי נעשה את זה.

גדעון סער: אני חושב שיש אינטרס של כל הגורמים להמשיך בהסדר הזה ולמלא אותו כפי שקבענו.

גדעון סער: אני רוצה להזכיר שזה התקבל בקריאה הראשונה כמו בטרומית פה אחד במליאה וזה משקף את הקונצנזוס סביב הנושא בכנסת.

משה כחלון: תודה.

משה כחלון: מישהו רוצה להוסיף?

משה כחלון: אף לא אחד?

משה כחלון: אנחנו עוברים לקריאת החוק.

אתי בנדלר: "הצעת חוק התקשרות (בזק ושידורים)(תיקון מס' 35)(המשך שידורי חדשות מקומיות בטלוויזיה), התשס"ז-2006.

אתי בנדלר: תיקון חוק התקשורת (בזק ושידורים) 1.

אתי בנדלר: בחוק התקשורת (בזק ושידורים), התשמ"ב-1982 (להלן – החוק העיקרי), בסעיף 6כ, אחרי סעיף קטן (ו) יבוא: "(ו1) בעל רישיון כללי לשידורי כבלים רשאי לנכות מהתמלוגים שהוא משלם לפי הוראות סעיף 6לו(א), סכומים שהוציא לצורך מימון ההפקה והשידור של מישדרים כאמור בסעיף קטן (א), ובלבד שהסכומים שרשאים לנכות כל בעלי הרישיונות כאמור לא יעלו על סכום כולל של 25.5 מיליון שקלים חדשים לשנה; השר, בהסכמת שר האוצר, לאחר התייעצות עם המועצה ובאישור הוועדה, רשאי לקבוע להוראות לענין ניכוי מהתמלוגים כאמור, לרבות לענין בדיקת הסכומים שהוצאו ואישורים.

אתי בנדלר: " אני רוצה להדגיש שכפי שתראו, ואני מפנה את זה בעיקר אליכם, נציגי האוצר, לא כללנו סעיף הקובע עד מתי יש להביא תקנות כאלה לאישור ועדת הכלכלה של הכנסת.

אתי בנדלר: לכן, צריכה להיות לכם מוטיבציה לעשות את זה מהר ככל האפשר.

אתי בנדלר: "תיקון חוק הבזק (תיקון מס' 13) 2.

אתי בנדלר: בחוק הבזק (תיקון מס' 13), התשנ"ו-1996, בסעיף 7 – מדובר כאן בחוק שהוסיף את הסעיף הזה כהוראת שעה.

אתי בנדלר: (1) בכותרת השוליים, במקום "של סעיפים מסוימים" יבוא "סעיף 6כ1"; (2) במקום "תוקפם של סעיפים 6כ ו-6כ1 לחוק העיקרי, כנוסחם" יבוא "תוקפו של סעיף 6כ1 לחוק העיקרי כנוסחו".

אתי בנדלר: תחילה ותוקף 3.

אתי בנדלר: (א) תחילתו של סעיף 6כ לחוק העיקרי, כנוסחו בסעיף 1 לחוק זה, ביום י"א בטבת התשס"ז (1 בינואר 2007).

אתי בנדלר: (ב) סעיף 6כ לחוק העיקרי יעמוד בתוקפו עד יום כ"ב בטבת התשס"ח (31 בדצמבר 2007).

אתי בנדלר: הוראת מעבר 4.

אתי בנדלר: מישדרי חדשות מקומיות ותכניות מקומיות בעניני היום שישודרו לפי הוראות סעיף 6כ לחוק העיקרי, החל ביום תחילתו של חוק זה ואילך, יהיו בהיקף ומתכונת לפי הוראות המועצה לשידורי כבלים ולשידורי לווין, כפי שהיו בתוקף ביום י' בכסלו התשס"ז (1 בדצמבר 2006).

אתי בנדלר: " אי אפשר לגרוע כבר מההיקף ומהמתכונת.

משה כחלון: אני מבין שאין הערות לאף אחד.

משה כחלון: אני מביא את זה להצבעה: מי בעד החוק - 2, חבר הכנסת סער הצביע במקום חבר הכנסת ארדן.

משה כחלון: החוק עבר פה אחד.

משה כחלון: אנחנו נביא את זה מחר למליאה כדי להצביע שם.

משה כחלון: אני מודה לכולם.

משה כחלון: הישיבה נעולה.

גדעון סער: אני רוצה להודות לך על הטיפול היעיל, הרציף והמסייע שהענקת לכל אורך הדרך בנושא הזה.